khistorydata/jeongjo-sjw-relations huggingface dataset:
정조 12년
右副承旨洪仁浩書啓臣敬奉聖諭馳往傳諭于東部建德坊於義洞契議政府左議政李性源所住處則以爲臣於日昨史官之回以更暴血懇仰冀處分之意略有附奏而震惶之中寒感越添神思怳惚昏不省事數行文字亦難締構泯默度日轉益悚惕千萬匪意喉舌之臣臨宣別諭敎以虛佇之意至有偕入之命臣驚惶抑塞罔知攸措臣之屢犯瀆擾尙稽祗謝者非敢飾讓也亦非敢援例也以才具以廉愧萬無一冒沒承當之望前後敦勉之下一味縮伏不敢爲轉動之計至於目下病狀委頓彌苦雖欲擔舁趨膺其勢末由孤恩方命罪合萬殞謹俟病勢稍間收合神精申乞體諒之恩而近侍之相守陋巷尤增臣罪先命收還以安賤分云矣臣旣承偕入之命姑爲仍留之意敢啓答曰知道所愼旣如此有難强迫數日遲滯庸何傷乎明間當更送史官問疾仍問行止承宣方令先爲入來以便卿心事更爲傳諭爾則姑爲入來待辭疏入啓宣批後仍與偕來
정조 12년
南鶴聞啓曰校理金履翼副校理李尙度修撰宋翼孝副修撰朴基正李書九牌不進罷職傳旨今方捧入校理鄭福煥修撰李鼎德俱在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰違牌何意豈可踏下竝只推更爲牌招推移入直政稟置之
정조 12년
戊申二月十五日未時上御重熙堂戶房承旨刑房承旨入侍時左承旨趙衍德右副承旨洪仁浩假注書趙台榮記注官金鳳顯記事官尹行任以次進伏訖上曰右副承旨持此傳諭往傳左相而與之偕入也仁浩承命退出上曰俄者綸音以誣逆亦逆爲敎則諸承宣似不敢更事煩陳矣命退承史以次退出
정조 12년
兼都承旨沈豐之藥院進左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰今日賓廳日次而國忌正日相値不得來會之意敢啓答曰知道
정조 12년
南鶴聞啓曰以校理金履翼副校理李尙度修撰宋翼孝副修撰朴基正李書九再牌不進罷職傳旨傳曰只推
정조 12년
兵曹口傳政事副司直單金憙
정조 12년
南鶴聞以吏曹言啓曰昨日政朴光迪豐德府使擬入受點矣追聞光迪方在罷散中云臣之矇然不察之失惶恐待罪而原望筒勿施何如傳曰允爾則推考
정조 12년
南鶴聞以兵曹言啓曰今二月十七日武臣堂上朔試射日次而內外中日旣已停止不得爲之之意敢啓答曰知道
정조 12년
行副司直李性源疏曰伏以臣自承新命行直一旬神爽驚越衷情震薄晝而忘餐夜輒失寐仰思俯揣不知所出再上辭本瀝盡肝血而微誠未格崇聽轉邈每奉批旨冞增惶赧至於偕入之命史官問疾之恩虛佇之意憫念之私鄭重優渥尤出常格而未克祗承徒煩附奏跡涉違傲臣罪萬死噫臣身非臣之有也臣心惟國之知耳有命則膺有召則趨不計夷險惟務憚竭卽臣分義之當然亦臣志願之所在則駕且不俟辭豈至屢而所以縮伏而不敢動號籲而不知止者非敢自爲一已之計也亦非敢猥援三疏之例也誠以顧名思職量己度時萬萬無承當稱塞之望僥冒之愧甚於簡拔之榮冥升之懼過於逋慢之罪故耳顧今難虞溢目至尊獨勞對揚彌綸責在大官漸晦之義理臣何以明之已乖之爻象臣何以靖之俗習之訛誤臣何以辨正之刑政之解弛臣何以振肅之百爾思之一無能焉而徒然貪祿位竊恩數以榮其身而止則豈臣所以感激殊知寤寐圖報之誠也哉至於狗馬賤疾不敢屢溷聰聽而形神筋力漸無餘地行步言語亦不成樣月前登對時䠥躠顚錯之狀業蒙聖鑑之悉燭似此貌樣雖閑司漫職亦無自力供仕之望餘生一念惟在於歸依松楸畢命溝壑區區情懇略已仰徹而泰運方來大慶在卽中外大小奔走顒祝臣之遲回城闉不敢言私者蓋有待耳此時此命實是夢想所不到前則凡有除旨一不行公今於匪分重任晏然進身才具疾病姑舍勿論去就廉隅亦沒着落臣固自愧人將謂何又自數日以來重添感冒寒熱交作肢體如碎委頓叫楚昏昏不省轉側須人蠢動無路承批已久申籲尙稽伏枕惶隘如添一病今始力疾治疏更犯瀆擾伏乞聖上天地父母特垂憫恤曲加體諒亟命收還新命仍治臣前後慢命之罪以重名器以昭法紀不勝幸甚答曰省疏具悉卿懇卿何辭巽至此獨不近於例讓耶見今元輔獨賢端揆姑未視事此時欲望鼎席之備員不啻如渴卿須安心勿辭俟少間卽出論道上以協贊下以承佐以賁予恢蕩蕩之治仍傳曰此批答遣史官傳諭于左議政
정조 12년
兼都承旨沈豐之藥院直左承旨趙衍德坐直右承旨尹行元藥院進左副承旨曺允大病右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰來二十一日朝參日次矣敢稟傳曰停
정조 12년
南鶴聞啓曰來二十一日輪對日次矣敢稟傳曰爲之
정조 12년
南鶴聞啓曰玉堂備員間視事頉稟之意敢啓答曰知道
정조 12년
趙衍德啓曰左副承旨曺允大今日不爲仕進卽爲牌招何如傳曰再明日牌招
정조 12년
南鶴聞啓曰新除授禮曹參議鄭東浚除拜後過三日不爲出肅依定式推考警責仍卽牌招察任何如傳曰允
정조 12년
南鶴聞啓曰玉堂上下番俱空已至多日事甚未安校理金履翼副校理李尙度修撰宋翼孝副修撰朴基正李書九旣有只推之命卽爲牌招以爲推移入直之地何如傳曰此啓辭勿施使之肅命後推移入直
정조 12년
備忘記往雖不可諫來頭若因此食效亦可謂爲之地也況匪怒之敎意在董一而正百前左議政李在協敍用
정조 12년
備忘記予頗知卿今番處分亦出於知卿不然豈如彼其原恕乎遂事不必追提卿須安心隨史官入來聽予面諭事遣史官傳諭于李判府事與之偕入
정조 12년
傳于南鶴聞曰大臣置處政事當日爲之
정조 12년
南鶴聞啓曰校理金履翼副校理李尙度修撰宋翼孝副修撰朴基正李書九使之肅命後推移入直事命下而或謂有情勢或謂有身病屢度催促終不入來玉堂上下番俱空已至多日事體所在俱極未安竝從重推考仍卽牌招今日政新除授玉堂一體牌招以爲推移入直之地何如傳曰情勢外入來入直
정조 12년
南鶴聞啓曰左承旨趙衍德今方入侍臣吏兵批兼進之意敢啓答曰知道
정조 12년
有政判書吳載純病參判李在學未肅拜參議李集斗進承旨南鶴聞進
정조 12년
南鶴聞以吏批言啓曰判書病不來參判未肅拜小臣獨政未安何以爲之敢稟傳曰只出緊任
정조 12년
南鶴聞啓曰前左議政李在協敍用事命下矣當爲置處而領敦寧一窠他大臣今方見帶時無相當窠依例送西之意敢啓答曰知道
정조 12년
以南履五爲豐德府使李太亨爲副校理仁陵君單李在協
정조 12년
兵批判書鄭好仁進參判具㢞病參議宋鍈入直進參知柳誼病承旨南鶴聞進
정조 12년
南鶴聞以兵批言啓曰前左議政李在協敍用送西事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓答曰知道
정조 12년
以李聖圭爲知事黃昇源爲副摠管洪格爲守門將申興夏爲玉浦萬戶鄭光奎爲助羅萬戶洪緯浩爲同知尹守範爲中樞經歷李鵬運爲訓鍊判官判府事單李在協副司直金文淳
정조 12년
南鶴聞啓曰情勢外入來入直事命下而副校理李太亨修撰宋翼孝謂有身病屢度催促終不入來玉堂上下番俱空已至多日事體所在萬萬未安竝從重推考仍卽牌招入直何如傳曰允
정조 12년
事變假注書金和鍾書啓臣敬奉聖諭馳往傳諭于東部興仁之門外崇信坊契行判中樞府事李在協所住處則以爲臣罪臣自知之猥以百無能之賤品冒據不敢當之重任周歲伴食無往非罪至若今番所坐臨事迷純節節顚錯卒自陷於不忠不誠之科論厥罪犯誅戮猶輕而聖度天大罰止勘罷惶懍震越無地自容方當大小顒祝之時亦不敢遠離京輦屛伏郊坰血泣訟愆如窮人之無歸不自意特下收敍之命繼又史官儼臨賚宣聖旨諭之以知卿敎之以原恕字字恩言委曲懇摯有若慈父之詔迷子奉讀以還感淚被面愧汗沾背益不知所以措躬也至於隨史官聽面諭之敎尤非負罪如臣所當得者臣雖愚迷豈敢不仰認德意竭蹶承命而顧臣釁負非比尋常罪過唐突進身非但義分之所不敢出且臣適添寒感委頓旅次姑無自力趨造之望謹當收拾病思冒入文字仰請處分云矣臣旣承偕入之命姑爲仍留之意敢啓傳曰近日風寒如此郊榭必妨將攝今日入城明再明間造朝事更爲傳諭
정조 12년
事變假注書金和鍾書啓臣敬奉聖批更爲傳諭于東部興仁之門外崇信坊契行判中樞府事李在協所住處則以爲臣俄於史官偕入之命略有附奏及承批旨聖念至及於賤疾之有妨將攝諭之以今日入城無狀如臣負罪如臣何以得此惶懍感激繼之以慙愧欲死以首頓地不覺涕淚沾襟仰戴德意不敢小淹今方舁還京第數日調息稍竢少間以爲卒承明命之計而王人之來守陋巷私心惶悶如添一病乞命收還以安賤分千萬懇祝云矣大臣今方還第臣亦爲隨往之意敢啓傳曰知道
정조 12년
以兵曹監軍單子傳于曺允大曰一軍色郞廳汰拿分揀
정조 12년
以京畿監司啓本元還未準捧守令之罪令廟堂稟處事傳于南鶴聞曰昨年畿農雖曰免歉新舊還上之一時催科如數準捧無定括毛而新還旣準捧舊還未捧不過略干石此以依例論罪殊非勵後之意舊還未捧邑守令論罪一款置之竝以推考捧傳旨事該房知悉仍以此意行會本道事亦令廟堂知悉
정조 12년
以京畿監司狀啓春麰種子參量加分事傳于曺允大曰依狀請施行事回諭
정조 12년
議政府右議政蔡濟恭疏曰伏以臣荷殿下肉骨之恩性命獲全飮啄猶前畢命田園於分攸宜第自昨秋以後顒祝情切不忍遠離重入京第瞻近象魏耿結之情雖似少紓危臲之蹤終涉不便杜門潛伏與病爲伴忽忽無生世之趣孰謂世間事無所不有輔相新命忽及於僇廢癃殘專無省覺之物乎御墨回昭天香滿紙導之以仙仗天樂王人隨後敦諭備至勉之以弘濟時事此實有相府以來創有之事也臣始焉惝怳如在夢寐終焉抑塞只有涕淚苟非臣命卒之秋隆恩異渥何至斯也惶懍之極强以自解于中曰我聖上大德曰生臣之前後再生凡幾遭也則今何忍卒驅之於必死之地乎若能積誠祈免庶幾民欲天從迺者宣敎有命鑾蹕臨門以臣去就貽惱淵衷承宣史官絡續門巷院隷仗軍顚倒街路臣心魂震蕩無以自定始旣胥命金吾之傍旋又席藁於禁門之外正卿承命諭之以臣子不敢聞之敎臣於是不遑他顧趨入帳殿天顔孔邇淚眼先暗終不能畢陳衷懇感回崇聽則只得依例肅命而已歸對親知愧汗如瀉千萬夢想之外十行綸音頒示臣隣以臣前日遭罹反復千言根因盡露段落自明無復有毫末餘蘊嗚呼凡此事端卽臣人鬼關頭而已至幾年茫然不知況廷紳之以聲傳聲者乎今因聖諭始知顚末之本自如斯臣可以以鬼爲人幻死爲生似此恩德顧奚比於崇班峻秩榮止一身也哉書之國乘傳之野史則殿下之神明英哲視千古帝王無與爲倫臣之遭逢特異視千古人臣罕與爲比臣仰而爲賀俯而爲幸不知所云嗚呼天高地厚聖恩無涯區區塵刹之願湯火且不辭也況可以旣進而思退已肅而復辭有若隨例飾讓乎哉然而臣之自知亦云明矣臣本賦性疎緩專不適用當事而無往非疣發言則無往非咎其不得備列於淸朝百執事居可知矣況五六年來險途難盡積憂成疾榮衛則凋落無餘步履則蹣跚不利已非生人樣子而最是精耗神脫事事皆忘朝而有記午已忘之昨而見人今忽忘之此非特犬馬之齒已迫遲暮而然也風波憂畏外內受傷夫豈藥石之所可療攝養之所可補也哉惟其如是故雖於家庭之內不敢有無於事爲之間況廊廟謨猷其可擬議乎哉責任雖至重而臣不自居則不敢以是而言也駁正雖四起而命勿爲嫌則不敢以是而言也惟是癃病無用雖欲强策其勢末由之狀在臣爲不可不悉暴之端在聖明爲不可不體諒之事玆敢瀝盡肝血構成文字字字皆感恩之淚言言皆實際之悃伏乞天地父母察臣之懇矜臣之情將臣新授相職亟行改正以重天工以安私分不勝幸甚答曰省疏具悉卿懇卿能自拔於衆鏑群噉之中竟占今日地步若也莫曰人君不言命豈獨得君之專而然乎哉以今以往卿之一身義不敢自有夷險且不可擇況區區去就之際乎卿若念及於旣往之遭罹寧更却顧遲回使人又得以間之予言由中望須安心視事仍傳曰此批答遣史官傳諭于右議政
정조 12년
戊申二月十七日巳時上御重熙堂戶房承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰政官斯速入來開政事分付賤臣承命出傳上曰政事望筒催促持來賤臣承命出捧入上進覽訖敎曰修撰望更爲擬入事分付賤臣承命出傳命退諸臣以次退出
정조 12년
兼都承旨沈豐之藥院進左承旨趙衍德坐直右承旨尹行元藥院直左副承旨曺允大病右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書申潊仕
정조 12년
傳于南鶴聞曰左承旨入侍
정조 12년
右副承旨洪仁浩書啓臣敬奉聖諭馳往傳諭于東部建德坊於義洞契議政府左議政李性源所住處則以爲臣瀝血三籲誠未仰格誤恩尙靳還寢寵諭轉益諄勤惶隕迫隘莫知所措不意近臣又臨隨入有命至於賤疾之加減上煩聖念特賜勞問延佇之意憫恤之私鄭重繾綣有踰常格伏忱感泣不知所達臣之目下病狀姑無束帶趨朝之勢謹當稍俟少間冒入前席畢暴情懇仰冀處分承宣偕來之命先卽收還千萬伏望云矣臣旣承偕入之命姑爲仍留之意敢啓傳曰知道
정조 12년
傳于南鶴聞曰諸臣上疏過三日疏批未下則提稟事已有定式而許多日忘置今始入稟該房承旨推考摠帥旣是例兼則實提擧似當變通乎令該曹詳考前例草記稟處
정조 12년
事變假注書金和鍾偕來代以申潊爲假注書
정조 12년
以修撰宋翼孝牌不進罷職傳旨傳于南鶴聞曰只推
정조 12년
以朴宗正囚單子傳于南鶴聞曰分揀放送
정조 12년
南鶴聞以兵曹言啓曰新除授永達萬戶李基豐老父今年七十五歲法不當遠離赴任呈狀乞遞邊將之親年七十五歲以上者許遞其任載在法典依例改差何如傳曰允
정조 12년
南鶴聞以義禁府言啓曰統制使趙心泰狀啓據刑曹粘目內玉浦前萬戶任國大助羅浦前萬戶高道成等移本府處之事允下矣任國大高道成等俱在任所云依例發遣府羅將交代後竝拿來何如傳曰允
정조 12년
判中樞府事李在協疏曰伏以臣犯罔赦之辜荷曲貸之私薄施譴罷匪罪伊榮屛伏郊坰瞻依城闕仰而感戴恩造俯而追訟衍殃日夕悚懍若無所容千萬不自意特敍遄降別諭渙宣字字句句鄭重懇惓奉讀以還不覺聲淚之交發噫臣之罪可勝言哉世道不靖怪鬼闖間陰慘叵測之疏義在必討前席詢諮不遞諄複則固無待於見其全本而愚迷鈍滯心口不應竟未能出一言以效鷹鸇之逐末後提奏自歸不誠此臣之罪也今日急務莫先於明是非鎭嘵吪而刑政不擧人心靡定至發臨朝之歎終勤牖迷之敎臣職居三事之列不能早辨而嚴討致使顯戮未加王章久稽此臣之罪也聖化方懋於恢蕩朝象政急於寅協前後責勉又甚勤摯臣敢不憚竭奉承而姿性樸迂言辭粗率惟知交濟之義莫體仰成之托本心非出於較量而形跡或近於睽異同朝和衷之美緣臣而有壞則孤負聖眷爲何如哉此亦臣之罪也臣以千萬無似之賤品荷殿下不世之遇拔諸人望之外置之具瞻之地居然爲周歲矣臣之一分報答惟在於對揚德意辨別淑慝協贊皇極偕底大道而今乃一切反是論其辜犯合置重辟豈容以一時勘罷而止哉嗚呼見知君父卽臣子之至榮而殿下以一知字諭之臣旣得此死亦何限第臣之所自悼歎者有之匪分之職徒辱隆渥過福之戒竟速身災信心冥行釁戾層積終自陷於人臣不敢聞之罪科進無以擧顔於香案之前退無以對面於具僚之間跼高蹐厚此何人斯震悚慙恧愈久愈深昨日恩諭至及於賤疾之調將憫念所曁惶愧冞切雖不得不舁還私次而區區情踪實無唐突進身之路不但目下病勢之難强而已玆敢冒死仰籲於黈纊之下伏乞聖明亟命有司勘臣以當勘之律俾群工知警私分獲安不勝幸甚答曰省疏具悉卿懇卿之辭巽過矣前後責勉豈有他意大抵君臣之間貴相無隱無隱之言介意可乎卿須安心勿復過辭俟少間造朝以副予待卿之意仍傳曰此批答偕來史傳諭
정조 12년
行副司直徐有寧疏曰伏以臣兄有慶纔除造紙署提調矣臣之本署例兼揆以私義不宜仍帶玆敢略控短章仰瀆崇嚴伏乞亟許變通俾安微分不勝幸甚答曰省疏具悉卿其勿辭行公
정조 12년
戊申二月十八日辰時上御重熙堂右副承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上命書傳敎曰卿之所愼日間快可耶玆遣承宣申布延佇之意如可强也隨承宣簉朝事入侍承旨傳諭于左議政與之偕入命退承史以次退出
정조 12년
戊申二月十八日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰惠慶宮進服加減歸脾湯二十貼製入出榻敎上曰中宮殿進御加減達生散五貼更爲製入出榻敎命退承史以次退出
정조 12년
兼都承旨沈豐之藥院直左承旨趙衍德坐右承旨尹行元藥院進左副承旨曺允大坐右副承旨洪仁浩坐直同副承旨南鶴聞坐直注書金孝建在外一員未差假注書李貞運藥院直趙台榮仕直事變假注書申潊仕
정조 12년
前事變假注書金和鍾書啓行判中樞府事李在協今方造朝臣先爲入來之意敢啓答曰知道
정조 12년
傳于南鶴聞曰李判府事留待
정조 12년
傳于趙衍德曰李判府事入侍
정조 12년
傳于南鶴聞曰領議政入侍事遣史官傳諭
정조 12년
南鶴聞啓曰領議政金致仁依下敎來待矣傳曰入侍
정조 12년
傳于南鶴聞曰昨於承宣書啓更欲敦迫而爲便調攝未果今日判府事適出肅領相亦方造朝卿亦入來事偕來承旨傳諭于左議政期於偕入
정조 12년
右副承旨洪仁浩書啓臣敬奉聖諭更爲傳諭于議政府左議政李性源所住處則以爲臣昨奉恩諭病未祗承罪積逋慢惶隕罔措卽者承宣又傳別諭有卿亦入來之敎臣於此不敢更事瀆擾謹當力疾登對畢暴情懇仰冀體諒之恩云矣大臣今方造朝臣則先爲入來之意敢啓答曰知道
정조 12년
傳于南鶴聞曰領左相皆已造朝此時與卿合席豈不爲幸耶卿亦造朝事遣史官傳諭于右議政
정조 12년
記事官李宗烈書啓臣敬奉聖諭馳往傳諭于南部會賢坊二間屛門契議政府右議政蔡濟恭所住處則以爲臣披瀝肝血冒上辭本誠意淺薄終未仰格批旨隆重責勵備至此豈滓穢賤臣所可得者乎惶霣恧縮歷日靡定卽者史官儼臨諭以造朝之意臣身之非臣所有誠如日前批旨中所敎臣豈敢更事逡巡以速慢命之誅而第臣數日以來重得輪行毒感寒熱交作達夜吟呻萬無束帶趨造之望此史官之所目覩者安敢飾辭以效言病之例套乎伏枕戰恐不知所達云矣敢啓答曰知道爲便卿調攝明日次對亦已退定卿須安心善攝待下敎造朝事更爲傳諭
정조 12년
有政吏批判書吳載純進參判李在學牌不進參議李集斗式暇承旨南鶴聞進以金文淳爲戶曹參判朴祐源爲工曹參判尹塾爲掌苑提調故判書李吉輔贈領議政左議政李性源考贈左贊成蔡膺一贈領議政贈吏判蔡成胤贈左贊成贈吏參蔡時祥贈吏判例兼右議政蔡濟恭三代依法典進贈
정조 12년
以禁軍戎器點考頉單子傳于曺允大曰豈可不爲一兩日內設行事分付
정조 12년
曺允大以兵曹言啓曰今二月二十日文臣朔試射日次而內外中日旣已停止不得爲之之意敢啓答曰知道
정조 12년
洪仁浩以義禁府言啓曰黃海道長淵府白翎鎭勿限年定配罪人金孝建分揀事承傳啓下矣金孝建卽爲放送事分付該道道臣之意敢啓答曰知道
정조 12년
左議政李性源箚曰伏以臣旣銜恩怵義冒膺匪據矣前所兼知經筵事奎章閣提學弘文館提學同知成均事不宜仍帶乞令該曹照例稟處焉取進止答曰省箚具悉卿懇箚辭依施仍傳曰此批答遣史官傳諭
정조 12년
校理申大尹疏曰伏以三陽載四百祿滋至欣祝顒望群情冞切仍伏念臣鹵莽譾劣冒玷瀛班迺於日前猥登講筵自來憂憤之懷因文觸激敢將昨夏疏論未卒之辭妄效寂寥之語緣臣拙訥辭未及畢遽承不屑之嚴敎臣惶隕震越不敢更陳慙懼掩抑而退經夜歷日衷情愈激終不能自已玆敢略具文字追訟前疏草草之辜因及目下岌岌之憂惟聖明垂察焉噫嘻今古作逆誰如時偉之凶悖情節近日護逆誰如其黨之血戰國論者哉壬寅以前偉賊作爲之窮凶上下之所共知疏啓之所已悉臣不必更事臚列而惟其最凶悖之說卽喉院酬酢也重臣之言大僚之奏豈有無稽之理而渠能頓然諱之其黨靡然和之謂於是日初無入院之事且無對人之語云臣亦未知其有無矣近日得伏見伊時小報則邦慶之日以兵議肅謝此則文書在焉足以爲證尙誰欺乎入院之事强諱如是則對人之語發明可信乎擬帥之事不敢欺天則作逆之謀何敢諱人蓋厥輩以國家大計看作渠黨之私圖一自儲位有慶之失圖憤懣無事不有無言不爲卽其事而誅其心窮凶絶慝直一戾氣種子其於我文孝春宮直是蛇蝎也梟獍也臣子之於儲君義分有何間然而蛇蝎於其君梟獍於其君者若是之憯而尙可謂非逆乎且其與賊宇潛圖擬帥者將欲何爲其心所存路人所知而雖於共公懲討之場曾無首發獨論者位在承佐之亦無一言聲罪之事揆以國體寧不寒心人心之陷溺亶由於義理之不明義理之不明實在於處分之不嚴惟彼黨與之無所懲畏力戰國是不覺自歸於營護凶逆之科比年以來粧出怪鬼換而假手生出變怪者何莫非失志怨毒之輩購募陰嗾欲售玷累聖治惎間上下之計耶苟究厥由皆本於時偉一案之訖未明正究竟故也此臣所以自訟前疏之草草日昨筵席有懷未畢心焉耿耿未敢終默不暇猥越之自恤有此冒萬死瀝血而畢陳之干冒瀆擾之罪臣固自知伏願聖上穆然深思奮發乾剛夬正時偉之罪先施荐棘之典待用刑仍卽明正典刑使昏迷者有所開悟偕至一統會極之域更無事變國憂小紓世道底定則如臣縷蟻之賤雖死之日猶生之年也答曰省疏具悉卿懇所陳當留意矣
정조 12년
戊申二月十九日巳時上御誠正閣李判府事入侍時同副承旨南鶴聞假注書趙台榮記注官金鳳顯記事官金祖淳判府事李在協以次進伏訖上曰今見卿予甚喜矣非爲卿有罪而然卿豈爲介意乎在協曰莫非臣罪而荷此全宥之恩感悚無地矣上曰卿何罪乎向者傳敎中有董一勵百之語責卿然後可以礪他所謂烹頭耳熟者也蓋趙時偉豈可謂曖昧乎國論喧騰若無曲折則豈如是也渠輩惟當靜以俟之而已安敢復事紛聒甘蹈覆轍乎卿之譴罷亶出於鎭安世道之意卿則無罪而讓頭於新左相此是予不得已之擧卿則姑爲便休好矣在協曰臣之被罪後世道亦必有少勝矣上曰卿之心事甚好儀度亦有大臣之體人皆如卿則予何憂乎顧今世道人心極甚可悶皆欲循蹈覆轍所謂覆轍卽訕侮君上之習也在協曰吳翼煥之疏隱暎閃忽指意叵測而或有譏訕者故至發其疏云不可不一問矣上曰何必問之此後若無繼起者則亦幸矣上曰右相新拜後外間必一場嘵嘵矣今則鼎席具備與之同周旋者似必爲難而卿則旣爲原任無關於政府事還可幸也在協曰事事軫念至此不勝惶感矣上曰向來事卿必見瞞於人矣予豈不知卿乎在協曰殿下於臣每以知卿爲敎知字卽人臣莫大之幸也臣雖儱侗豈不仰認聖意而二字之敎尤極惶懍矣上曰卿旣見瞞故予亦爲敎卿豈無審諒者乎上曰向於殿講時見卿子爲人甚厚狀貌亦好矣命退諸臣以次退出
정조 12년
戊申二月十九日未時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上曰政官入來乎衍德曰判書吳載純參議李集斗俄始入來矣上曰政事望筒催促持來賤臣承命出捧入命退承史以次退出
정조 12년
兼都承旨沈豐之藥院進左承旨趙衍德坐直右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐注書金孝建在外一員未差假注書李貞運藥院直趙台榮仕直事變假注書申潊仕
정조 12년
曺允大啓曰備邊司郞廳來言今日賓廳日次而無時急稟定事不得來會云矣敢啓答曰知道
정조 12년
傳于沈豐之曰傳香承旨馳詣宗廟永寧殿景慕宮奉審摘奸以來
정조 12년
傳于洪仁浩曰左副承旨入侍
정조 12년
傳于曺允大曰昨因忠淸水營習操巡點竝停止事思之取見備局謄入者大抵巡點有名無實徒貽民邑之弊湖南嶺南巡點依湖西例一體停止事卽爲分付
정조 12년
以禁府都囚徒傳于曺允大曰柳文養付過放送權應卨保放
정조 12년
曺允大以兵曹言啓曰今二月二十一日武臣賓廳講書日次而內外中日旣已停止不得爲之之意敢啓答曰知道
정조 12년
判府事李福源疏曰伏以臣於昨春猥陳至懇略敍遭遇之始終仍暴襄癃之情實疏控筵籲覬獲恩休雖未蒙劃卽準可而聖意惻然深賜憫憐先解重負微示前期感激之極奉以銘佩今臣犬馬之齒恰滿七十疾病漸痼神精益耗絲毫之補已矣無望筋力之禮亦難如誠以私則桑楡景迫鍾漏愧深以公則留無所益去無可思禮經之大防有截周任之炯戒可復且伏念臣之立朝數十年無一補效有百尤悔及此垂盡之年幸得知止之名則猶可以收拾晩計追償夙心以我聖上體下之德成物之仁豈不有以諒其苦情假以殘齡乎抑臣於引年之外又有區區悲切之私臣之先父受聖祖罔極之恩致位崇顯以禮進退當其七耋之歲精力未衰眷顧方勤而前席乞休一言而允蓋其積誠素孚至願遄副當世稱爲異數闔門至今感祝況如臣不肖雖無能爲役而亦嘗久廁任使之列厚沐視遇之渥陶甄極拔曲費造化欲使之免於顚沛置之安全者德意隆摯宛如疇昔而今臣所懇以年以事適符先臣俯仰愴怳若不偶然倘蒙聖恩以先朝所施於先臣者復施之於臣則前後三十年間臣之父子俱被兩聖朝不世之恩得以粗完身名不替家規傳之子孫永爲光華其爲榮耀感刻當復如何此臣所以涕泣鳴號屢瀆而不能已者也顧今慶運方來小大顒祝言私丏閒實非其時含意徊徨亦旣久矣自近以來衰門滿溢私心懍惕集木臨淵未足爲喩斂退之願日急一日且念臣雖蒙恩謝事猶帶三字告身瞻依城闕追趨朝請凡有蹈舞之禮不後夙夜之賢此時陳懇義亦無拘玆敢齋沐治疏冒死申籲於黈纊之下欲乞聖慈俯垂鑑燭諒臣微懇憐臣至情特許休致之請以卒生成之澤則臣當沒齒銜恩攢手祝聖雖無陳力之地尙期結草之報答曰省疏具悉卿懇卿之精力尙康旺且今世道人心唯藉老成人是賴告退非其時月前齋所見左揆亦以決難副施之意寄語於卿卿必聞之所辭不允來章封還卿須安心無更苦辭仍傳曰此批答遣史官傳諭
정조 12년
戊申二月二十日辰時上御重熙堂左副承旨入侍時左副承旨曺允大假注書趙台榮記注官金鳳顯記事官金祖淳以次進伏訖上命書判府事李福源疏批訖敎曰此上疏卽爲封送可也上曰左承旨出牌乎允大曰然矣上曰都承旨入侍出榻敎賤臣承命出傳兼都承旨沈豐之進伏命書傳敎曰傳香承旨馳詣宗廟永寧殿景慕宮奉審摘奸以來命退承史以次退出
정조 12년
曺允大啓曰來二十五日朝參日次矣敢稟傳曰停
정조 12년
南鶴聞啓曰戶曹參判金文淳工曹參判朴祐源除拜後過三日不爲出肅依定式推考警責仍卽牌招察任何如傳曰允
정조 12년
傳于南鶴聞曰輪對官入侍
정조 12년
戶曹參判工曹參判前望單子入之戶曹參判洪秉纘工曹參判李致中落點
정조 12년
備忘記書房色司鑰李德鳳排設房司鑰除授弓房司鑰太命喆書房色司鑰除授排設房司鑰白景旜弓房司鑰除授書題林義培排設房司鑰除授司謁林益炫別坐除授中宮殿司鑰鄭錫周司謁除授書題朴德起中宮殿司鑰除授閑良姜晩俊書題除授
정조 12년
以京畿監司狀啓進上生鮮參半代捧事傳于南鶴聞曰依狀請施行廚院準此事分付
정조 12년
全羅監司狀啓三月令進上洗鱗石首魚節候尙早限內不得封進惶恐待罪事傳于南鶴聞曰勿待罪事回諭
정조 12년
南鶴聞以弘文館言啓曰本館下番闕直事甚未安修撰宋翼孝旣有只推之命校理金履翼副校理李尙度副修撰朴基正李書九謂有情勢不爲行公竝卽牌招以爲推移入直之地何如傳曰允有情勢人許遞後日政差出
정조 12년
南鶴聞以吏曹言啓曰摠帥旣是例兼則實提擧似當變通乎令該曹詳考前例草記稟處事命下矣大典通編相避條有曰各司例兼提調雖與都提調提調有相避勿遞云而他如軍資觀象繕工監惠局等各司例兼提調與實提調元無相避之例今此造紙署提調不必變通置之何如傳曰所謂惠局指宣惠廳乎惠民署乎奏御文字不宜如是糢糊吏文又不必如是省文當該堂上推考更爲別白草記可也
정조 12년
戊申二月二十一日辰時上御誠正閣右副承旨與輪對官入侍時右副承旨洪仁浩假注書趙台榮記注官李宗烈金鳳顯造紙別提黃延祚中樞都事李恒霖軍器僉正鄭根活人別提南愼五養賢庫兼主簿文光瑞以次進伏訖上曰輪對官以次進前各奏職姓名延祚等以次仰奏訖上曰各奏職稟及遺在延祚曰紙地色而遺在則表紙一百四十二張咨文紙一百四十二張矣恒霖曰無職稟矣上曰先正子孫中向承守令承傳者誰也上曰恒霖曰前郡守李仁霖也上曰仁霖與爾爲幾寸而尙未得一麾耶恒霖曰臣爲八寸親而尙未爲守令矣根曰掌火藥而遺在則火藥一千二百九十六斤零火繩一千四百七十五沙里藥綿六千一百六十沙里矣愼五曰無所懷矣上曰年前宣傳官緣何故落仕乎愼五曰戊戌春陵幸時以下馬吸所見汰矣光瑞曰掌錢穀而遺在則米六百七十三石零太三百石零錢六十五兩零矣命輪對諸臣先退命書傳敎曰今日春奉審戶工曹堂上不可不備員分詣違牌亞堂竝許遞前望單子入之待下批牌招進去上曰先進去後謝恩事分付命退承史以次退出
정조 12년
兼都承旨沈豐之藥院進左承旨趙衍德坐右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐直注書金孝建在外一員未差假注書李貞運藥院直趙台榮仕直事變假注書申潊仕
정조 12년
傳于南鶴聞曰未下直守令當日辭朝
정조 12년
南鶴聞啓曰未下直守當日辭朝事命下而鎭海縣監劉漢坤兩司俱未署經云除在外外未肅拜呈告人員竝卽牌招以爲署經之地何如傳曰允
정조 12년
南鶴聞以弘文館言啓曰新除授修撰李鼎德時在慶尙道慶州地經筵入番事緊請斯速乘馹上來事下諭傳曰依啓
정조 12년
傳于南鶴聞曰政官牌招開政
정조 12년
南鶴聞以弘文館言啓曰本館下番連日闕直事甚未安修撰宋翼孝旣有只推之命與今日政新除授玉堂待下批竝卽牌招以爲推移入直之地何如傳曰允
정조 12년
以吏曹參議李集斗牌不進罷職傳旨傳于南鶴聞曰只推
정조 12년
有政吏批判書吳載純進參判李在學牌不進參議李集斗牌不進同副承旨南鶴聞進以鄭萬始爲校理李殷模爲副校理沈興永宋祥濂爲副修撰李𡊠爲知經筵李命植爲同成均金宗爲淑陵參奉
정조 12년
兵批判書鄭好仁病參判具㢞病參議宋鍈病參知柳誼入直進左副承旨曺允大進副司直朴祐源金文淳金履翼李尙度副司果朴基正李書九
정조 12년
以校理鄭萬始副校理李殷模修撰宋翼孝副修撰宋祥濂沈興永牌不進罷職傳旨傳于南鶴聞曰只推
정조 12년
以原春監司狀啓還穀加分令廟堂稟旨分付事傳于曺允大曰依狀請施行事回諭
정조 12년
南鶴聞以司饔院監膳提調意啓曰以京畿監司日次生鮮代封事狀啓批旨內依狀請施行廚院準此事命下矣本院供上日下生鮮依下敎以活鷄參半代封之意敢啓傳曰知道
정조 12년
右議政蔡濟恭疏曰伏以臣感恩之至淚眼已枯矣匪分之極病悸靡定矣强拭已昏之花艱召幾散之魂構成短疏仰塵崇覽辭理雖極齟齬情懇亶出肝膈庶幾仁愛之天或垂體諒之恩及承聖批不惟不允所請眷待之意逈出常格責勉之旨感動臣隣顒俟之餘雖失所圖莊誦百回淸血無窮況其夷險不可擇之敎尤有所怵然于中者臣之爲殿下一死之願蒼天在上明神在傍凡所以承殿下之旨赴殿下之命豈敢曰害夷害否而至若輔相去就之節國家之榮悴在是世道之汙隆在是有識之是非亦無不在是則其不可與有事而不擇夷險之義混而同之也明矣今臣之冒沒不特臣自知之百僚知之不特百僚知之閭巷婦孺亦皆知之獨殿下敦迫過當使臣終不得牢守初心然臣何敢諉之以身旣肅命而因仍玷汚於三事之列乎自近日以來心神震蕩寢食俱闕疾病之從以侵凌其勢固然符到卽行固所願也所可恨者聖眷誤隆過福致災九泉之下終作孤恩負國之鬼迺者造朝有命史官臨宣旋又退定賓對俾便臣調攝臣之所被節節皆恩事事皆榮雖在昏囈之中以首頓地何以定情噫洞諭明正如日中天從今以後臣不敢復提往事以爲自癈之圖而臣之所悲泣慙悼者抑有以焉臣之立朝殆近五十年矣若能持身有素涉世有方少得以有孚於一世耳目則同事聖君同立淸朝者初豈以千萬不近似之言疑之於臣也靜思厥由莫非臣罪以此顔面自抗於廊廟之上趨造賓筵萬萬無是理矣賴天之靈賤疾雖或少已決不可承命而況源委旣重復起爲人不可以時日爲期而賓對因是遷延軍國之事或不免叢脞則此尤臣難贖之罪也玆敢申控至懇呼號於父母孔邇之前伏乞聖慈亟行日次之對無或久曠仍卽改正臣所帶相職以爲安意就盡之地千萬血祝答曰省疏具悉卿懇予以非常之擧待之卿以非常之擧報之是禮也初筵第一奏惓惓於禮之一字予嘉歎而翕受之卿試思之三疏後視事雖曰中書常規若迫於事會則一疏再疏多出膺者況卿有今日之遭逢有今日之寵私乃且膠守俗臼不思對揚之方萬萬非人情之所出禮緣人情情到處禮寓焉故聖人有言曰事君盡禮人以爲諂卿若沈潛斯義想犂然激感行不竢駕屨予不多誥卿須念之俟少間卽起視事仍傳曰此批答遣史官傳諭于右議政
정조 12년
戊申二月二十二日辰時上御重熙堂左承旨入侍時左承旨趙衍德假注書趙台榮記注官金鳳顯記事官尹行任以次進伏訖上曰右相家進去備郞還來與否知來賤臣承命出回奏曰備郞今始還來而右相以爲病勢近益越添不得入來云矣命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元藥院進左副承旨曺允大坐右副承旨洪仁浩坐同副承旨南鶴聞坐直注書金孝建在外一員未差假注書李貞運藥院直趙台榮仕直事變假注書申潊仕
정조 12년
南鶴聞啓曰明日國忌正日相値視事頉稟之意敢啓傳曰知道
정조 12년
傳于趙衍德曰該房承旨入侍
정조 12년
南鶴聞以弘文館言啓曰本館下番連日闕直事甚未安校理鄭萬始副校理李殷模修撰宋翼孝副修撰沈興永宋祥濂旣有只推之命竝卽牌招以爲推移入直之地何如傳曰允
정조 12년
曺允大以兵曹言啓曰卽接景慕宮入直部將申在德手本則含春苑北墻內槐木一株顚仆掛於墻上墻垣一間許外面缺落云故發遣將校使之摘奸則逌覲門東邊十步之外墻內槐木果然顚仆墻垣外面一間餘未免缺落蓋瓦亦皆破傷云急令繕工監爲先圍排樹柵自臣曹別定衛軍二名使之守直亦令巡邏營各別巡察而所顚槐木壓在墻上令戶曹申飭該監待明朝曳下之意分付何如傳曰允
정조 12년
戊申二月二十三日辰時上御重熙堂該房承旨入侍時左承旨趙衍德假注書趙台榮記事官尹行任金祖淳以次進伏訖上曰戶曹郞廳待令乎衍德曰俄已待令矣上曰戶曹郞廳進詣魂宮薍簾受傷處盡爲修補事分付賤臣承命出傳命退承史以次退出
정조 12년
兼都承旨沈豐之藥院進左承旨趙衍德坐右承旨尹行元藥院直左副承旨曺允大坐直右副承旨洪仁浩坐直同副承旨南鶴聞坐注書金孝建在外一員未差假注書李貞運藥院直趙台榮仕直事變假注書申潊仕
정조 12년
傳于南鶴聞曰同副承旨馳詣受香所看審摘奸以來
정조 12년
傳于趙衍德曰左副承旨入侍
정조 12년
南鶴聞以吏曹言啓曰卽接掌樂院牒報則明日擧動時殿庭協律郞本院正不可不備員云掌樂院正未差之代口傳備擬以入之意敢啓傳曰知道
정조 12년
吏曹口傳政事以宋民載爲掌樂正
정조 12년
南鶴聞以吏曹言啓曰今此宗廟各陵殿宮園墓寒食祭諸執事無以分排刑官及司饔院訓諫院官員依前通融塡差之意敢啓傳曰知道
정조 12년
洪仁浩以吏曹言啓曰造紙署提調不必變通事草記批旨內所謂惠局指宣惠廳乎指惠民署乎奏御文字不宜如是糢糊吏文又不必如是省文當該堂上推考更爲別白草記可也事命下矣惠局卽宣惠廳非惠民署而臣於莫重奏御文字不能審愼有此昏錯致勤問備臣不勝惶恐而造紙署提調法例旣無例兼提調與實提調相避之規置之何如傳曰法例旣如此當初摠帥之向來陳疏過矣私義自私義法典自法典豈可以此引義乎然其老病難責職事實提調徐有慶許遞可也
정조 12년
洪仁浩以吏曹言啓曰成均館學正車鳳運學錄黃乃正除拜後過限未肅拜竝依例罷職何如傳曰允
정조 12년
曺允大以兵曹言啓曰卽接東所衛將李輔國所告則傳漏軍伊川騎兵李於仁老味俄者忽打漏局第三傳漏之皷今方捉置摠府云事極驚駭不可尋常處之出付秋曹嚴覈得情而該所衛將部將常時不能檢飭致此該所軍士擊鼓之事竝拿問處之何如傳曰允
정조 12년
曺允大以都摠府言啓曰卽者東所傳漏軍士於仁老味忽打御井傳漏云故事極驚駭該所書員崔延慶軍士於仁老味處各別嚴問則書員崔延慶所告內去夜二更三點只打四次經呼四點故更點巡飭之時聞其誤呼多般責之來告該所衛將則衛將捉致於仁老味嚴加分付更以前頭申飭之意罪當移刑曹云云則於仁老味直走御井漏鼓連打三次云於仁老味所告則以爲去夜二更三點旣無誤呼之事而書員瞞告衛將以移送刑曹爲言且一朔料米書員食之故欲爲推尋則書員以誤呼傳漏告於衛將將被重罪不勝冤痛果打漏鼓三次以爲上徹之計云招問該所衛將李輔國則以爲去夜軍士於仁老味莫重傳漏申飭之下不但今番之誤呼亦無畏怯懲後之意言辭極其愚惡故如此軍士不可留置闕內使之卽爲出送云云則於仁老味直走御井漏鼓至於故打云該所之申飭誤呼傳漏事理當然而於仁老味以鄕谷愚頑之漢不知漏鼓之莫重肆然故打於差備至近之處究厥所爲萬萬驚駭於仁老味出付該曹照法嚴治書員之奪食鄕軍料米亦極駭痛書員崔延慶一體移送法司詳査重勘該所衛將有此不察之罪令該府處之臣等亦有不能檢飭之失惶恐待罪之意敢啓傳曰知道
정조 12년
以李輔國李麟信囚單子傳于洪仁浩曰保放
정조 12년
洪仁浩以訓鍊都監言啓曰今二月二十五日景慕宮展拜時因兵曹啓下節目弘化門軍三十名把摠李殷昌哨官兪鉉商率領挾輦侍衛弘化門軍五十名哨官申鏶率領出付排立當次營門還宮後還爲入直而竝待標信擧行之意敢啓傳曰知道
정조 12년
戊申二月二十四日卯時上御重熙堂左副承旨入侍時左副承旨曺允大假注書趙台榮記注官金鳳顯記事官金祖淳以次進伏訖上曰大報壇祭報府持來賤臣承命持入命允大讀奏訖命書傳敎曰日前玉堂申大尹疏批初則只以省疏具悉頒布矣更思之論斷頗錚錚有若浼之義就原批追添留意等數語矣大抵趙時偉自來陰慝癡濫面前人事姑舍是亦不識天高地厚已自擬帥之前予素所切惡凡出入近密之列者孰不知之觀於多年在院無一番無事順遞尤驗不欲近之意而特渠外張聲勢隱若有所持是故人不知裏面多有不敢違拒其意者而臭味所同聲氣相藉一轉再轉將有胥溺之慮近日筵敎絲綸略及牖迷之方一則爲世臣二則爲世臣亦豈忽於推波助瀾之戒也玉堂疏中其黨渠黨等說甚礙眼固知言者本意在於嚴討而拯誤亦足謂有補於公私而驟看之則黨之云云若說舊時名目者然筵奏章箚之間語涉名目二字自有設禁之先朝受敎在予繼述修明之道此等處不可以字同旨異有所放過此後章疏無敢以黨目等說輕易混說事嚴飭命退承史以次退出
정조 12년
戊申二月二十四日申時上御重熙堂坐直承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上命書傳敎曰明日當由逌瞻門展拜以此分付又命書傳敎曰明日展拜弘化門集春營軍各五十名當次營門大將只率前排率領餘皆依前爲之又命書兵曹草記批旨訖仁浩曰建陽以東摠府主管則凡有事端宜無不察而今此傳漏軍擊鼓之擧兵曹則已爲草記摠府則尙無皁白事極駭然入直堂上竝推考郞廳則所當重勘而本院請推之外無他可施之罰何以爲之乎上曰草記之後時不但未安擊鼓又在該字內由前由後不可無飭堂上遞差郞廳拿處可也出擧條命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元藥院進左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書申潊仕
정조 12년
傳于南鶴聞曰明日常參經筵取稟傳曰停
정조 12년
傳于曺允大曰次對今日來會
정조 12년
傳于趙衍德曰右承旨入侍
정조 12년
傳于趙衍德曰他承旨入侍
정조 12년
傳于曺允大曰以方春民間或有艱食之慮前此每以特敎原還餉還使之量宜加分矣今年則雖無傳敎何不狀請乎依前加分使民間有裕食之喜事令廟堂行會該道諸道未狀請諸邑一體行會
정조 12년
以金基正囚單子傳于洪仁浩曰保放
정조 12년
以安百漢李馨秀囚單子傳于曺允大曰保放
정조 12년
曺允大以御營廳言啓曰今二月二十五日景慕宮展拜時依兵曹啓下節目弘化門集春營入直軍各五十名除出大將李柱國率領弘化門外分左右排立東營入直軍三十名除出入直把摠柳翼星哨官李明祿率領宮大門外把守而竝待標信出用解嚴後還入直間集春營哨官崔秀崗率該哨標下軍七名代直東營哨官朴師迪代直之意敢啓答曰知道
정조 12년
校理李太亨疏曰伏以噫嘻痛矣趙時偉之罪可勝誅哉當擧國同慶之日歡欣愛戴小大惟均而唯彼時偉抑獨何心顯懷忿懟喉院酬酢明有證左噫向我儲君肆發凶言卽此一節爲渠斷案且況陰結凶賊謀占戎權情節綢繆眞贓畢露此又何等負犯而豈可一日容息者哉臣於昨春有所論列未蒙允可至今憂憤在中適登筵席更伸沐浴之義而緣臣語聲低微四座未及遍聞至有大僚論斥之擧臣之本意寔出於嚴討而大僚之論乃以辭旨未瑩爲言則臣何敢晏然在職乎玆不得不短章自列徑出禁扃伏乞聖明俯垂諒察亟削臣職仍勘臣罪不勝幸甚
정조 12년
以副校理李太亨上疏傳于曺允大曰右相筵奏出於相規之意而與出擧條請罪有異臺啓得失大臣猶且相可否況玉堂之所懷乎況所失在玉堂乎又況律不稱罪亦有筵敎以此引義至於徑出事體所在萬萬未安其在敬大臣尊朝綱之道不可無警原疏還給爲先從重推考擧條之敷衍筵奏雖曰常例俄見所懷擧條詳略太殊次對入侍承旨亦爲推考
정조 12년
戊申二月二十五日卯時上詣景慕宮展拜入侍時左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李貞運趙台榮記事官李相璜金祖淳一提學金鍾秀檢校提學吳載純檢校直提學李秉模檢校直閣金憙徐鼎修鄭東浚直閣鄭大容待敎尹行任以次隨駕上具翼善冠衮龍袍乘輿出協陽門敎曰右相率備局諸宰還宮時祗迎於賓廳前路仍爲隨入事招致備郞卽爲往傳備堂中雖一人無敢懸頉事分付允大承命出傳駕由建陽門出弘化門由逌瞻門詣齋室外降輿入齋室出東狹門就板位行再拜禮詣宮內奉審還御齋室上曰本宮提調入侍出榻敎本宮提調鄭昌聖承命進伏上曰戶曹判書入侍戶曹判書徐有隣承命進伏上曰本宮內外簾子詳細奉審墻內外樹木亦一一看審後來參次對可也上曰右相入來與否問于備郞以來賤臣承命出回奏曰右相今方入來云矣上曰備堂進不進卽爲知來賤臣承命出回奏曰進參者爲十三人云矣上曰三十備堂只十三人進參事極怪駭更加申飭盡爲來參事分付賤臣承命出傳命昌聖有隣退出少頃上出西狹門乘輿出逌瞻門入弘化門敎曰備堂之誰某入來知入允大承命出回奏曰吏曹參判李在學刑曹參判洪秀輔今方入來他備堂姑無去來矣駕由建陽門入協陽門敎曰次對姑待下敎入侍入宣化門還內諸臣退出
정조 12년
戊申二月二十五日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰先來軍官方在何處乎衍德曰留在政院矣俄有明日來待之敎故使之出送矣命書傳敎曰萬里跋涉星軺穩旋豈勝欣企卿所帶相職間因鼎席不備曲副辭陛日筵懇卿聞此必以釋負爲幸還朝當在那間玆遣史官勞問遠役望須自護庸副予慇懃之意事令外史傳諭于回還正使兪判府事大臣附啓以狀聞修上事自政院成送有旨於外史處上曰中宮殿進御達生散五貼製入出榻敎命退承史以次退出
정조 12년
兼都承旨沈豐之藥院進左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申潊仕
정조 12년
洪仁浩啓曰玉堂備員間視事頉稟之意敢啓答曰知道
정조 12년
南鶴聞啓曰吏曹判書吳載純參判李在學參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安參判陳疏入啓判書更卽牌招何如傳曰允參議只推與參判牌招
정조 12년
南鶴聞啓曰吏曹判書吳載純參議李集斗再牌不進參判李在學牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招判書所當更請牌招而係是一日三牌何以爲之敢稟傳曰參議只推判書參判更爲牌招
정조 12년
曺允大啓曰副校理李太亨謂有情勢陳疏徑出原疏纔已捧入而此與無端徑出有異推考警責何如傳曰允
정조 12년
南鶴聞以弘文館言啓曰本館上番闕直事甚未安副校理李太亨原疏旣有還給之命卽爲牌招入直何如傳曰允
정조 12년
南鶴聞以弘文館言啓曰本館上番闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 12년
有政吏批判書吳載純牌不進參判李在學進參議李集斗進承旨趙衍德進以徐邁修爲正言朴廣源爲校理申大尹爲副校理洪義浩爲修撰金熙采爲副修撰金文淳爲造紙提調韓光近爲中學敎授金履翼爲東學敎授書題二單林益炫姜晩俊
정조 12년
兵批判書鄭好仁病參判具㢞病參議宋鍈病參知柳誼進承旨南鶴聞進副司直李命俊李時秀副司果柳文養
정조 12년
吏曹參判李在學疏曰伏以臣於向日侍衛之班伏奉亞銓除旨蒼黃退出荐違召牌獲蒙恩罷惶感交切曾未多日特仍有命臣誠悚蹙震越久愈靡措未知聖明何爲而有此誤恩也噫臣本素門冷族也自夫倖第之初甘處中下之間志願惟在於祿仕夢想不到於淸華且況疎拙庸陋百無一能以器則斗筲也以材則樗櫟也直是空空無用之一賤品而幸逢千一之會久忝近密之列陶鎔之澤與天地而同大敎導之恩如父母之至慈曲費造化偏垂寵渥十載之間居然躋卿月之班內而淸顯外而藩臬節次兜攬殆無虛歲榮耀極矣涯分踰矣過福招災理必無幸而至于今獲免大戾者寔非他也惟是身在散地跡遠要路殆同鳧鴈之去來不受風波之觸激只效奔奏於漫職自幸斂避於駭機率是以往庶或寡過古人所謂不報之報亦在乎此區區寸忱用是自勗聖明在上臣焉敢毫有假飾而今玆匪分之職忽及於千萬意慮之外臣安得不惕然驚懼直欲循墻而走也至若較量人器備例辭巽臣固不敢爲而顧其職則乃銓衡人物之地也佐貳之任雖異於長席政注之責無間於諸僚其所掄揀自來愼重歷數前後豈有如臣之無踐歷無才能而苟然充選者哉臣之平日所自勉者只在於隨處憚竭少答涓埃則固當夷險之不擇何暇身計之自恤而衆咻之地不量而入畢竟顚沛而後已則豈不有傷於終始曲保之盛德耶上而貽累聖簡下而有壞素守以公以私有害無補左右思量其不可冒應也決矣除命之下宜卽悉暴衷懇仰冀體諒而適値事故之有拘一旬縮伏不敢瀆擾徒積屢逋之罪方切虛縻之懼昨因飭敎之荐降不得不入參賓對冒沒肅命而若復因緣蹲據視同有則尤非私分之所敢安玆將肝膈之辭仰塵黈纊之聽伏乞聖上察臣之非出例讓念公器之不宜濫授亟命刊改臣所帶銓任以重官方以全微諒不勝幸甚答曰省疏具悉卿其勿辭行公
정조 12년
戊申二月二十六日辰時上御重熙堂左副承旨入侍時左副承旨曺允大假注書趙台榮記事官李相璜金祖淳以次進伏訖上命書傳敎曰政官牌招開政允大曰上副使軍官今方來待矣上曰副使軍官先爲出送上使軍官姑爲留待可也命退承史以次退出
정조 12년
南鶴聞啓曰來初一日輪對日次而國忌齋戒相値頉稟之意敢啓傳曰知道
정조 12년
傳于趙衍德曰左承旨持寒食祭報府入侍
정조 12년
備邊司薦望以金廷遇爲濟州牧使
정조 12년
副摠管前望單子入之申大謙落點
정조 12년
南鶴聞以吏曹言啓曰今此昭顯墓寒食祭獻官以繕工監副正金常行啓下矣身病猝重勢難受香云不得已宗簿寺正安鼎大改付標以入之意敢啓傳曰知道
정조 12년
戊申二月二十七日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命書榻敎曰未肅拜摠管許遞前望單子入之又命讀公事仍書判付訖命退承史以次退出
정조 12년
戊申二月二十七日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰昨秋因本道分等狀啓欲爲下敎而經用體重其例絶罕或恐反歸恩渴未果矣因言端聞之嶺邑綿貴甚處以半緡易一端云何聞之晩也雖似後時猶愈於一味督徵問該曹稅木姑無一邑收捧爲言然則或可及時其中最難捧處及之次處或折半或三分一特許以錢代納外此退限處量宜退限令嶺伯參量民情事勢星火知委俾實惠下究二疋之爲一疋卽先大王盛德大業之浹民肌髓者旣聞一疋之價倍於二疋拘於事面不思闊狹之方是豈仰體而仰述之意固知有司之持難而旣以此下敎則豈敢商量於其間亦以此意知悉仍令該道伯區別擧行後指一條列狀聞事一體分付上曰此傳敎自備局卽爲跋尾三懸鈴下送事分付命退承史以次退出
정조 12년
兼都承旨沈豐之藥院進左承旨趙衍德坐右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申潊仕
정조 12년
傳于南鶴聞曰傳香承旨馳詣宗廟永禧殿景慕宮奉審摘奸右副承旨馳詣儲慶宮毓祥宮延祜宮懿昭廟奉審摘奸以來
정조 12년
以校理朴廣源副校理申大尹修撰洪義浩副修撰金熙采牌不進罷職傳旨傳于南鶴聞曰只推
정조 12년
傳于曺允大曰中官崔鳳佐推考
정조 12년
南鶴聞以弘文館言啓曰本館上番闕直事甚未安校理朴廣源副校理申大尹修撰洪義浩副修撰金熙采旣有只推之命竝卽牌招以爲推移入直之地何如傳曰允
정조 12년
南鶴聞以弘文館言啓曰本館上番無他推移之員不得已以下番姑陞入直之意敢啓傳曰知道
정조 12년
曺允大以兵曹言啓曰昭義門守門軍來告內北城頹圮圍排處把守草幕失火云故卽使將校摘奸則禁衛營別騎衛韓夢碩領率軍士二十名各構草幕把守而軍士草幕三間去夜三更失火盡爲灰燼而火藥軍物卽皆出置惟鳥鋶一柄被燒與圍排處相距稍間幸不延燒云矣草幕則申飭該營門俾卽更造以給當該把守將官韓夢碩不能檢飭之罪令攸司科治何如傳曰允令該營科罪
정조 12년
南鶴聞以觀象監領事提調意啓曰今五月朔日食如例推步則食分爲三分八秒初虧距食甚未滿一刻食甚距復圓爲四刻相距不均至於三刻故曆官輩反覆細推以東西差一端互換加減則食分爲二分五十三秒初虧食甚復圓相距時刻亦皆均平理當如此姑先以循例推步之法入啓待彼中咨文憑考釐正事草記蒙允矣卽者咨文出來而食分及初虧食甚復圓時刻與追後加減之法一一相合以此釐正原單子更爲修正以入之意敢啓傳曰知道
정조 12년
曺允大以兵曹言啓曰內禁衛將成道鍾素患痰癖之症近益添劇時月之內萬無供職之望呈狀乞遞實病旣如是則宿衛領軍之任不可久曠今姑改差何如傳曰允
정조 12년
曺允大以禁衛營言啓曰本營字內昭義門北邊體城頹圮處把守幕去夜三更失火三間燒燼鳥銃一柄亦爲被燒而雖卽撲滅深夜都城近處有此失火極爲驚駭當該把守將別騎衛韓夢碩爲先汰去待用棍各別嚴懲草幕卽令造給而臣亦有不能檢飭之失惶恐待罪之意敢啓傳曰知道卿則推考
정조 12년
戊申二月二十八日初更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰俄者同副承旨來詣閤外耶仁浩曰未到閤外知司謁誤傳還爲歸院矣命書傳敎曰承旨入侍致此誤傳乃敢彌縫當該司謁汰去令攸司科治如有誤傳之事司謁請罪前有定式今番異於詣閤還退雖不請罪云而莫重入侍之誤傳一也況具公服下廳事無端還入何異於詣閤此後誤傳雖不詣閤還退一體請罪事申明定式仁浩曰今日奉審儲慶宮延祜宮懿昭廟則正堂及移安廳薍簾蘆簾間多破傷而旣無春秋奉審執頉之例故不得趁卽修改云所見極爲未安敢此仰達矣上曰分付戶曹擇日修改可也出擧條上下標信一面曰金虎門留門承旨馳詣文禧廟同參享事罷祭後入來可也命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書申潊仕
정조 12년
南鶴聞啓曰初一日初二日國忌齋戒正日初三日懿昭墓忌辰祭齋戒初四日初五日國忌齋戒正日相値視事頉稟之意敢啓傳曰知道
정조 12년
曺允大啓曰領議政金致仁左議政李性源右議政蔡濟恭依下敎來待矣傳曰入侍
정조 12년
傳于曺允大曰李判府在時任時以舊甲之重回已有筵敎使之分等錄來擬待來月矣有詢問後處之者大臣午後入侍事令備郞傳諭
정조 12년
以校理朴廣源副校理申大尹修撰洪義浩牌不進罷職傳旨傳于洪仁浩曰只推
정조 12년
南鶴聞以弘文館言啓曰本館下番姑陞入直事甚未安校理朴廣源副校理申大尹修撰洪義浩旣有只推之命竝卽牌招以爲推移入直之地何如傳曰允
정조 12년
以京畿監司狀啓薦新生蛤限內不得封進惶恐待罪事傳于南鶴聞曰勿待罪事回諭
정조 12년
曺允大以摠戎廳言啓曰本廳壯抄左部千摠李吉培身病猝重勢難察任改差何如傳曰允
정조 12년
戊申二月二十九日申時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰徒流案考見乎仁浩曰俄果考見則載得已爲物故潞鎭溫鎭衍鎭方在安置中而不書物故似是生存矣上曰明日當頒下傳敎姑先出草可也仁浩承寫至豐原家嫡長派免坐復官事仁浩曰奉祀一人之特命免坐已是特恩而今若全派免坐則逆翰諸姪之應坐者皆將蒙釋是豈成說至於復官一事尤萬萬過中實非嚴堤坊之道矣上曰俄者諸大臣一辭稱善無少持難足可謂公議矣承旨有何知識敢欲覆難乎且出草異於書頒第爲書之可也命退承史以次退出
정조 12년
戊申二月二十九日酉時上御重熙堂坐直承旨入侍時左承旨趙衍德假注書趙台榮記注官金鳳顯記事官金祖淳以次進伏訖上命書榻敎曰王大妃殿進御人蔘粟米飮自今日停止加減正傳二陳陽限五貼煎入命退承史以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
曺允大啓曰來初五日朝參日次而國忌正日相値頉稟之意敢啓傳曰知道
정조 12년
曺允大啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 12년
洪仁浩啓曰西北別付料親臨試射每年春季朔初一日取稟事曾有定式而今番則內外中日旣皆停止不得循例取稟之意敢啓傳曰待設行時更稟
정조 12년
有政吏批判書吳載純進參判李在學牌不進參議李集斗同副承旨南鶴聞進以鄭萬始爲應敎柳文養爲兵曹佐郞學正單安邁權學錄二單劉師坪金初燮學諭單白慶楷濟州牧使單金廷遇通政趙重觀今加嘉善前參奉南聚五今超通政以上加資事承傳故判官李錫仁贈左承旨故書吏愼克終贈工佐再政以洪秉玉爲內贍直長三政以尹厚東爲義盈奉事四政以李之淳爲順陵參奉
정조 12년
兵批判書鄭好仁進參判具㢞病參議宋鍈病參知柳誼入直左副承旨曺允大進以鄭昌順爲都摠管吳大益爲副摠管鄭信達爲內禁將徐有鳳爲都摠都事蔡顯九爲訓鍊主簿李觀海爲位羅萬戶尹宗鐸爲永達萬戶金成澤爲笠巖別將李彦忠爲長山別將僉知二單韓景禹李基顯吳泰賢爲文兼部將加設單洪疇九副司果尹載伋
정조 12년
事變假注書申溆書啓臣敬奉綸音往傳于時原任大臣則皆以爲別無他見而領議政金致仁以爲卽者史官宣示功臣忠臣收錄綸音幾皆昨日筵中親承下敎者臣無容更議而第於愼溟翊事臣則未詳本末泛然仰對矣今始得見贈大司憲李述原家藏冊子居昌儒生等呈書於道臣者則其所可疑非止一二降香祝賜祭實係重典則遽然輕加有非愼審之道令該曹詳考可據文蹟更爲議處恐合事宜云矣敢啓傳曰領相議旣如此令該曹詳考可據文蹟稟處後致祭可也
정조 12년
南鶴聞以弘文館言啓曰本館下番姑陞入直事甚未安今日政新除授玉堂待下批仍卽牌招入直何如傳曰允
정조 12년
曺允大以兵曹言啓曰卽者本營將校來告內都摠府待令近仗軍士崔貴福與龍洞宮奴子姜聖文因一微事與之相鬨於通化門外至近之地不但喧譁之狼藉姜聖文則至被毆打傷處大段云渠以近仗軍士莫重闕門近處有此毆人之習萬萬痛駭自臣曹雖已汰去仍卽拘留於臣營不可以此懲勵姜聖文亦於闕門咫尺之地如是鬪鬨之狀極爲痛駭崔貴福姜聖文竝令秋曹照法嚴治何如傳曰建陽以東摠府主管則闕門咫尺如是鬪鬨入直堂上罷職郞廳拿處兵曹當該郞廳先汰後拿鬪鬨人何足究問令該曹嚴治可也
정조 12년
南鶴聞以義禁府言啓曰豐原府院君趙顯命家不幸無主祀人大非世宥之義丙申特命宥一子竟爲廷議所閣逢今年又豈持疑嫡長派免坐復其官事命下矣逢今年有此敎實仰我聖上念勳臣軫世宥之至仁盛德而第伏念勳臣可錄凶逆可懲豈可以勳臣之孫而宥三尺之法乎況載翰之窮凶罪貫千古其應坐之類有不可遽然輕議成命之下不得奉行不勝惶恐之意敢啓傳曰勿煩斯速擧行可也
정조 12년
南鶴聞以義禁府言啓曰豐原府院君趙顯命嫡長派不得免坐事猥陳草記矣及承批旨有斯速擧行之命矣臣等非不欲奉承德意而第伏念應坐之律法意甚重不可以勳臣之孫有所容貸臣等職忝法官雖伏承斯速擧行之命決難奉承惶恐俟罪之意敢啓傳曰何敢如是煩瀆乎卿等推考斯速擧行可也
정조 12년
戊申三月初一日辰時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣鄭東浚原任直閣徐龍輔以次進伏訖上命書傳敎曰是年是月卽我先大王揚武戡亂之年若月也當時之事尙覺心寒陰謀煽自嶺湖急鋒直抵畿甸內結失志之輩外連不逞之徒藩閫旣多通氣郡邑間亦望風綴旒之形危如一髮倘非威斷若神聖武不殺制勝樽爼天人助順顧何以收鯨鯢化龍蛇奠磐泰於指眄之頃也舊甲云回徒見山高而水淸則以小子追感之心曷其不酬忠報勞以答前寧人攸受休哉一絲扶鼎則有故奉朝賀崔奎瑞片言折衝則有故大司憲洪景輔故參判吳光運同時殉節則有忠慗公李鳳祥忠壯公南延年贈參判洪霖亦粵諸勳臣咸能協籌舊膂亟盪妖氛盟申帶礪紀載旂常予懋乃庸曰篤不忘故奉朝賀崔奎瑞海恩府院君吳命恒豐陵府院君趙文命家遣官致祭藎臣之褒嘗所承聆記舊之擧何靳殊典靈城君朴文秀家一體致祭故大司憲洪景輔故參判吳光運令有司錫以美諡以賞其忠淸州表忠祠卽三臣竝享之所遣官卽其祠賜祭收錄其子孫忠壯之孫前參奉聚五其祖遇害時亦被賊刃創㾗尙存夫妻之年俱滿七十復見此歲事甚稀異特加一資豐原府院君趙顯命家不幸無主祀人大非世宥之義丙申特命宥一子竟爲廷議所閣逢今年又豈持疑嫡長派免坐復其官彦城君金重萬錦陵君朴弼健仁平君李普赫韓原君李萬囿咸恩君李森完春君李遂良全陽君李益馝花川君金浹花原君權喜學忠原君朴在亨等嫡長家賜食物其子孫當召見故嶺伯黃璿夙夜盡瘁卒保全嶺其死也國人至今悲之其後孫待年長先卽調用贈大司憲李述原以居昌座首罵賊而死祠名褒忠其子遇芳殯父從軍手斬希亮等三賊可謂是父是子亦令就其祠賜祭其後孫錄用贈承旨愼溟翊以賊機通報營閫竟死於賊鄕人建祠祀之云降香祝令本官往祭之府吏愼克終亦與述原溟翊終始同事尋因疽背而死尙稽褒錄豈非欠典特贈郞署鎭川把摠金天章淸安別將張潭擧義兵死於賊手其子孫令吏兵曹訪問啓聞後錄用故全州判官李錫仁時賊孝爲方伯賊顯之率兵到城也拒守不納因繡啓有加資之命而身故未施云加贈一階故倡義使朴敏雄故郡守金鼎運其功卓爾纔施貤贈之典而鎭川士人趙重觀捕獲僞帥功不讓於兩人且聞在世其年已過九十特施加資出征從軍將士之至今生存者倡義殉身之淺未褒揚者令各部各道搜訪以聞仍傳曰外方則出征從軍將士生存者倡義殉身之泯未褒揚者旣命搜訪以聞如有之則紀錄之典不可踰此月知悉此意斯速論列狀聞事下諭又命書傳敎曰戊申勳臣之家惟仁平家有大官事極稀貴仁平君家食物置之以致祭擧行又命書傳敎曰兩宰臣之忠求之古人實無愧焉儻無伊日之倡論國家豈得有今日記昔先朝語到戊申敎以兩臣之忠不讓元勳時有故相李宗城繼倡進對之議其功亦不可謂多讓於兩臣晩來一着予雖不忍畢說曾提是事至有改諡之命迄至多年尙無施行況逢今年尤豈可拖過申飭弘文館從速議諡又命書傳敎曰今日所下傳敎依甲辰年褒忠綸音例令芸閣活印分給諸臣家仍以文字跋其尾事遣史官傳諭于李判府事勳臣嫡長家子孫旣有召見之命待下敎卿其率諸家人來待事一體傳諭又命書傳敎曰政官牌招開政命退諸臣以次退出
정조 12년
戊申三月初一日未時上御重熙堂右副承旨入侍時右副承旨洪仁浩假注書李貞運記事官李相璜金祖淳以次進伏訖仁浩曰故奉朝賀崔奎瑞家海恩府院君吳命恒家豐陵府院君趙文命家靈城君朴文秀家仁平君李普赫家贈大司憲李述原褒忠祠竝致祭事命下矣何官進去乎上曰豐陵家遣承旨餘遣禮官可也出擧條仁浩曰淸州三忠祠遣官致祭事命下矣何官進去乎上曰距營不遠祭文旣以御製製下香祝下送後令道伯就往設祭後形止使之狀聞可也出擧條上曰豐陵靈城家祭文當親製以下其餘諸家使知製敎製進可也上曰以戊申忠勳收錄事前後下敎及大臣所奏出擧條者竝收聚錄送于李判府事家可也命書兵曹草記批答仍命退承史以次退出
정조 12년
兼都承旨沈豐之藥院直左承旨趙衍德齋直右承旨尹行元齋宿左副承旨曺允大齋直右副承旨洪仁浩齋宿同副承旨南鶴聞齋宿注書金孝建病一員未差假注書李貞運藥院直趙台榮齋直事變假注書申溆仕
정조 12년
上詣北苑入幕次後內閣政院玉堂藥房口傳問安答曰知道
정조 12년
傳于趙衍德曰左副承旨右副承旨入侍
정조 12년
趙衍德以戶曹言啓曰儲慶宮延祜宮懿昭廟正堂及移安廳薍簾蘆簾擇日修改事命下矣修改吉日令日官推擇則來三月初三日卯時爲吉云以此日時修改之意敢啓傳曰知道
정조 12년
趙衍德以備邊司言啓曰訓鍊大將今方差出而擬望之人乏少援據古例以二望書入之意敢啓傳曰知道
정조 12년
備邊司以徐有大爲訓鍊大將
정조 12년
兵曹口傳政事以徐有慶鄭枋尹塾爲都摠管李漢泰爲副摠管沈擇之爲訓鍊主簿宣傳官單金宗洙
정조 12년
曺允大以御營廳言啓曰本廳千摠權拭身病甚重勢難察任改差何如傳曰允
정조 12년
副修撰金熙采宋祥濂等箚曰伏以臣等伏見昨下傳敎有故相臣趙顯命嫡長派免坐復官之命惟彼故相有勳勞於王室當此舊甲之重回特以念舊之聖心有此立後主祀之擧而第其嫡長派卽逆翰之緣坐罪人也此豈可遽然輕議於宥免收錄之典者乎舊臣之勳勩雖不可忘王法之低昻亦豈可忽伏願亟寢成命以嚴隄防焉取進止答曰省箚具悉勿煩
정조 12년
戊申三月初二日辰時上御重熙堂左副承旨右副承旨入侍時左副承旨曺允大右副承旨洪仁浩假注書趙台榮記事官李相璜金祖淳以次進伏訖上命書傳敎曰今年卽皇朝開創之年也歲首望位之禮不足以少伸風泉之誠今夜壇享不得躬行豈可坐齋於便殿午後出齋北苑奉紙牓時行望位禮於冽泉門外還至齋所俟祭畢還次以此分付又命書傳敎曰今日北苑齋宿時只承史閣臣及兵判隨駕依正月例詣壇所時侍衛別雲劍外只以入直擧行挾輦軍以金虎門軍六十名爲之訓將則北營前路當依例札駐祗迎勿用出番軍亦依正月例擧行事分付又命書傳敎曰壇享時皇朝人子孫忠臣子孫來參者每於拱北門外散班行禮云自今定式使之冽泉門內行禮外位整齊時請出標信開門參班退出後還閉事分付又命書傳敎曰成命之下如是遲滯極爲駭然再次草記已過矣今又疏陳尤過矣原疏阻閽雖不入啓此非如是之事禁府當該堂上竝從重推考斯速擧行又命書傳敎曰旣有來待之命卿率諸勳臣子孫無論官職有無及儒武午後來待事遣史官傳諭于李判府事三忠子孫贈大司憲李述原子孫如有在京人一體來待又命書傳敎曰皇壇行禮百官勿爲入參允大曰近來疏章之不得捧入雖是實狀而阻閽二字頒之朝紙則事甚如何伏望收還禁令焉仁浩曰無論緊漫一例爲守門將之斥退者事未前有實爲閔迫矣上曰已頒之禁豈因承旨輩之言而還收乎其勿更煩也命退承史以次退出
정조 12년
戊申三月初二日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰別雲釰望斯速擬入事分付賤臣承命出傳上曰玉堂箚子持來賤臣承命出持入上命承旨讀奏仍命書批答訖命退承史以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕